REGULAMENTUL (CE) NR. 321/2007 AL COMISIEI
din 23 martie 2007
de modificare a Regulamentului (CEE) nr. 396/92 privind clasificarea anumitor mărfuri în Nomenclatura Combinată
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
întrucât:
(1)
La punctul 4 din anexa la Regulamentul (CEE) nr. 396/92 (2) al Comisiei, anumite vehicule cu benă consolidată basculabilă hidraulic au fost clasificate în Nomenclatura Combinată la codul NC 8704 31 91. În conformitate cu același punct 4, flexibilitatea și complexitatea construcției benei basculabile nu permit ca articolul să fie considerat drept o autobasculantă de la poziția 8704 10.
(2)
În hotărârea sa în cauza C-396/02 (3), Curtea de Justiție a Comunităților Europene a hotărât că faptul că un vehicul cu benă este echipat cu o funcție de basculare complexă, flexibilă și precisă nu exclude clasificarea acestuia drept o autobasculantă în sensul descris la subpoziția 8704 10 din Nomenclatura Combinată.
(3)
Măsura de clasificare specificată în Regulamentul (CEE) nr. 396/92 nefiind în conformitate cu hotărârea Curții menționată mai sus, care decide că punctul 4 este incorect, regulamentul în cauză trebuie modificat atâta timp cât acesta clasifică vehiculele echipate cu un sistem de basculare hidraulic la codul NC 8704 31. Prin urmare, este oportună suprimarea acestui punct 4 și revocarea sa din data de 10 martie 1992.
(4)
Măsurile prevăzute în prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Punctul 4 din anexa la Regulamentul (CEE) nr. 396/92 se elimină.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 10 martie 1992.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 martie 2007.